om ændring af Rådets forordning (EU) 2022/109 om fastsættelse for 2022 af fiskerimuligheder for visse fiskebestande og grupper af fiskebestande gældende i EU-farvande og for EU-fiskerfartøjer i visse andre farvande

BEGRUNDELSE

1.BAGGRUND FOR FORSLAGET

•Forslagets begrundelse og formål

Ved forordning (EU) 2022/109 fastsættes en foreløbig samlet tilladt fangstmængde (TAC) for dybvandsreje (Pandalus borealis) i ICES-afsnit 3a (Kattegat/Skagerrak) for perioden fra den 1. januar til den 31. december 2022 i afventning af, at den endelige ICES-rådgivning offentliggøres. Ved forordning (EU) 2022/109 fastsættes de foreløbige TAC'er for brisling (Sprattus sprattus) i ICES-afsnit 3a (Kattegat/Skagerrak), ICES-afsnit 2a (Norskehavet) og ICES-underområde 4 (Nordsøen) desuden til nul for perioden fra den 1. juli 2022 til den 30. juni 2023 i afventning af, at ICES-rådgivningen offentliggøres. Ved forordning (EU) 2022/109 fastsættes der ligeledes en foreløbig TAC på nul for brisling i ICES-afsnit 7d og 7e (Den Engelske Kanal) for perioden fra den 1. januar 2022 til den 30. juni 2022 i afventning af, at ICES-rådgivningen offentliggøres.

De endelige fiskerimuligheder for dybvandsreje i ICES-afsnit 3a aftales af Unionen og Norge i fællesskab. Fiskerimulighederne for brisling i ICES-afsnit 3a, ICES-afsnit 2a og ICES-underområde 4 for perioden fra den 1. juli 2022 til den 30. juni 2023 aftales af Unionen, Norge og Det Forenede Kongerige i fællesskab. De endelige fiskerimuligheder for brisling i ICES-afsnit 7d og 7e aftales af Unionen og Det Forenede Kongerige i fællesskab. Rådgivningen fra Det Internationale Havundersøgelsesråd (ICES) vedrørende disse TAC'er blev offentliggjort den 9. maj. Fiskerimulighederne for disse TAC'er er derfor anført som "pm" (pro memoria) i afventning af resultatet af disse konsultationer. Så snart resultaterne af konsultationerne foreligger, fremsender Kommissionens tjenestegrene et uofficielt dokument om fastsættelsen af de pågældende fiskerimuligheder til Rådet. Rådet fastsætter derefter de relevante fiskerimuligheder.

Ved forordning (EU) 2022/109 fastsættes TAC'en for ansjos (Engraulis encrasicolus) i ICES-underområde 9 og 10 og EU-farvandene i afsnit 34.1.1 henhørende under Komitéen for Fiskeriet i det Østlige Centrale Atlanterhav (CECAF) til nul for perioden fra den 1. juli 2022 til den 30. juni 2023 i afventning af den videnskabelige rådgivning for den pågældende periode. ICES fremlægger først sin rådgivning om bestanden i juni 2022. For at sikre, at fiskeriet kan fortsætte, indtil der er fastsat en endelig TAC på grundlag af den seneste videnskabelige rådgivning, bør der fastsættes en foreløbig TAC på 10 061 ton for juli, august og september 2022 baseret på fangsterne i tredje kvartal af 2021.

Eftersom de berørte medlemsstater ikke er nået til enighed om den endelige fordelingsnøgle, tildeles medlemsstaterne ved forordning (EU) 2022/109 for første halvår af 2022 en indledende andel (på 50 %) af Unionens kvote for gulfinnet tun (Thunnus albacares) i kompetenceområdet for IOTC (Tunkommissionen for Det Indiske Ocean) for 2022.

De berørte medlemsstater skal stadig nå til enighed om en endelig fordelingsnøgle for EU-kvoten for gulfinnet tun i IOTC-kompetenceområdet, og den resterende del af denne EU-kvote for 2022 mangler stadig at blive tildelt. Fiskerimulighederne for denne bestand er derfor anført som "pm" i afventning af, at de berørte medlemsstater når til enighed om den endelige fordeling af kvoten inden for Unionen. Så snart resultaterne af drøftelserne mellem de berørte medlemsstater foreligger, fremsender Kommissionens tjenestegrene et uofficielt dokument om fastsættelsen af de pågældende fiskerimuligheder til Rådet. Rådet fastsætter derefter de relevante fiskerimuligheder inden udløbet af anvendelsesperioden for den oprindelige tildeling, som er den 30. juni 2022.

•Sammenhæng med de gældende regler på samme område

De foreslåede foranstaltninger er i overensstemmelse med den fælles fiskeripolitiks mål og regler og er i overensstemmelse med EU's politik for bæredygtig udvikling.

•Sammenhæng med Unionens politik på andre områder

De foreslåede foranstaltninger er i overensstemmelse med andre EU-politikker, navnlig politikkerne på miljøområdet.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Dette forslags retsgrundlag er artikel 43, stk. 3, i traktaten om Den Europæiske Unions funktionsmåde.

Unionens forpligtelser, når det gælder bæredygtig udnyttelse af de levende akvatiske ressourcer, følger af forpligtelserne i henhold til artikel 2 i forordningen for den fælles fiskeripolitik.

•Nærhedsprincippet

Unionen har enekompetence på det område, som forslaget vedrører, jf. artikel 3, stk. 1, litra d), i traktaten om Den Europæiske Unions funktionsmåde. Nærhedsprincippet finder derfor ikke anvendelse.

•Proportionalitetsprincippet